Harold Bornstein allekirjoitti kirjeen, joka julkaistiin joulukuussa 2015.

Yhdysvaltain presidentin Donald Trumpin pitkäaikainen lääkäri Harold Bornstein väittää, ettei hän kirjoittanut Trumpin terveydentilaa koskevaa kirjettä vuonna 2015.

Trumpin kampanjatiimi julkaisi joulukuussa 2015 kirjeen, jossa Bornstein julisti, että miehestä tulisi ”kaikkien aikojen tervein presidentti”. Bornstein totesi tiistaina, ettei hänellä ollut mitään tekemistä sisällön kanssa.

– Hän saneli koko kirjeen. Minä en kirjoittanut sitä kirjettä, New Yorkissa toimiva Bornstein sanoi tiistaina CNN:lle.

Bornsteinin allekirjoittamassa kirjeessä todettiin Trumpin käyneen hiljattain lääkärintarkastuksessa, jonka tulokset olivat yksinomaan positiivisia.

– Itse asiassa hänen verenpaineensa 110/65 ja laboratoriotuloksensa olivat hämmästyttävän erinomaisella tasolla. Hänen fyysinen voimansa ja kuntonsa ovat poikkeuksellisia. Jos herra Trump valitaan presidentiksi, voin yksiselitteisesti lausua, että hän on tervein ihminen, joka on koskaan valittu presidentiksi.

NBC Newsin tuoreessa haastattelussa Bornstein piti ”tervein” -luonnehdintaa mustana huumorina. Hänen mukaansa Trump saneli kirjeen sisällön Bornsteinille, kun tämä oli ajamassa vaimonsa kanssa Central Parkin halki.

– Hän saneli kirjeen, ja minä sanoin hänelle, mitä hän ei voi panna siihen.

Aiemmin Bornstein oli väittänyt kirjoittaneensa kirjeen kiireessä, kun hänen oli määrä tavata useita potilaita.

Valkoinen talo ei vastannut uutistoimisto Reutersin kommenttipyyntöön.

Lähde: Reuters